
BIRŽŲ  RAJONO SAVIVALDYBĖS PSICHOLOGINIŲ KRIZIŲ VALDYMO GRUPĖS VEIKLOS REGLAMENTAS

I SKYRIUS
BENDROSIOS NUOSTATOS

1. [bookmark: _Hlk27398769]Biržų rajono savivaldybės psichologinių krizių valdymo grupės veiklos reglamentas (toliau – Reglamentas) reglamentuoja psichologinių krizių valdymą Biržų rajono savivaldybėje, psichologinių krizių valdymo grupės sudarymą, jos funkcijas, darbo organizavimą, finansavimą bei institucijų bendradarbiavimą psichologinių krizių valdymo Biržų rajono savivaldybėje metu.
2. Reglamente vartojamos sąvokos:
2.1. Savižudybių prevencija – įvairaus pobūdžio iniciatyvos, kurių tikslas – užkirsti kelią veiksniams, galintiems paskatinti savižudybes. Šios iniciatyvos apima savižudybių prevencijos sistemos, skirtos suteikti tinkamą pagalbą ketinančiam ar mėginusiam nusižudyti asmeniui bei nusižudžiusiųjų artimiesiems, organizavimą.
2.2. Psichologinė krizė – netikėtas ir / ar pavojingas, emociškai sukrečiantis įvykis, sutrikdantis įprastą Biržų rajono savivaldybės bendruomenės ar atskirų jos narių (grupių) veiklą.
2.3. Postvencija – psichologinė pagalba, krizės intervencija ir kita pagalba, teikiama po savižudybės paveiktiems asmenims individualiai arba darbo vietoje, kad būtu sumažintas galimas savižudybės efektas.
2.4. Psichologinės krizės valdymas Biržų rajono savivaldybėje – veiksmai, kuriuos atlieka Biržų rajono savivaldybės psichologinių krizių valdymo grupė psichologinės krizės metu ir jais siekia įveikti psichologinės krizės sukeltas problemas ir teikti bendruomenei veiksmingą pagalbą.
	3. Psichologinių krizių valdymas Biržų rajono savivaldybėje organizuojamas vadovaujantis Jungtinių Tautų vaiko teisių konvencija, Lietuvos Respublikos švietimo įstatymu, Lietuvos Respublikos vaiko teisių apsaugos pagrindų įstatymu, Lietuvos Respublikos sveikatos sistemos įstatymu, Lietuvos Respublikos visuomenės sveikatos priežiūros įstatymu, Lietuvos Respublikos Vyriausybės nutarimais, Lietuvos Respublikos sveikatos apsaugos ministro įsakymais, Lietuvos Respublikos švietimo, mokslo ir sporto ministro įsakymais, Biržų rajono savivaldybės tarybos sprendimais, Mero potvarkiais, Savivaldybės administracijos direktoriaus įsakymais, kitais teisės aktais ir šiuo Reglamentu.

II SKYRIUS
PSICHOLOGINIŲ KRIZIŲ VALDYMO BIRŽŲ RAJONO SAVIVALDYBĖJE ORGANIZAVIMAS

4. Psichologinių krizių valdymą organizuoja ir vykdo nuolat veikianti Biržų rajono savivaldybės psichologinių krizių valdymo grupė (toliau – Grupė).
5. Grupės paskirtis:
5.1. savižudybių prevencijos sistemos savivaldybėje stebėsena;
5.2. psichikos sveikatos specialistų teikiamų paslaugų prieinamumo gerinimas;
5.3. informacijos apie pagalbos galimybes viešinimas;
5.4. projektų, padedančių mažinti savižudybių mastą savivaldybėje, vykdymas;
5.5. psichologinės krizės valdymas įvykus savižudybei bendruomenėje (atkurti įprastą bendruomenės veiklą, užtikrinti psichologinės krizės paveiktiems bendruomenės nariams reikiamos pagalbos teikimą ir informuoti apie įvykį). 
6. Grupė sudaroma iš 8 narių. Grupės sudėtį tvirtina Biržų rajono savivaldybės taryba (toliau – Savivaldybės taryba).
7. Grupei vadovauja Grupės vadovas, kurį skiria Savivaldybės taryba. Nesant Grupės vadovo, jo pareigas atlieka Grupės vadovo pavaduotojas. Posėdžius protokoluoja sekretorius kurį paskiria Grupės vadovas. Sekretorius ne vėliau kaip per tris darbo dienas protokolą pateikia Grupės vadovui.
8. Grupės nariai specializuotų mokymų, seminarų metu turi įgyti psichologinės krizės valdymo  Biržų rajono savivaldybėje kompetencijų ir nuolat tobulinti kvalifikaciją šioje srityje.
9. Apie įvykusią psichologinę krizę Biržų rajono gyventojas (-ai) gali informuoti Panevėžio apskrities vyriausiojo policijos komisariato Biržų  rajono policijos komisariato, VšĮ Biržų ligoninės, Biržų švietimo pagalbos tarnybos,  Biržų rajono savivaldybės priešgaisrinės gelbėjimo tarnybos, Valstybės vaiko teisių apsaugos ir įvaikinimo tarnybos Panevėžio apskrities vaiko teisių  apsaugos skyriaus Biržų rajone, Biržų rajono socialinių paslaugų centro, seniūnijos darbuotojus, kurie nedelsiant arba kitą darbo dieną perduoda informaciją Grupės vadovui.
10. Įvykus psichologinei krizei, Grupės vadovas organizuoja Grupės posėdį Grupės funkcijoms psichologinės krizės metu aptarti.
11. Grupės funkcijos psichologinės krizės metu:
11.1. nedelsiant įvertinti psichologinės krizės aplinkybes;
11.2. parengti psichologinės krizės valdymo Biržų rajono savivaldybėje planą, kuriame gali būti numatyti veiksmai:
11.2.1. pagal poreikį kreiptis pagalbos į policijos komisariatą, medicinos įstaigas, Valstybės vaiko teisių apsaugos ir įvaikinimo tarnybą ir kitas institucijas;
11.2.2. parengti informaciją apie psichologinę krizę Biržų rajono bendruomenei ir / ar žiniasklaidai;
11.2.3. įvertinti Biržų rajono savivaldybės bendruomenės grupes ar asmenis, kuriems reikalinga psichologinė, socialinė ar kita pagalba, ir ją organizuoti;
11.2.4. konsultuoti Biržų rajono savivaldybės bendruomenės narius individualiai ar grupėmis;
11.2.5. konsultuoti įstaigos vadovą, administraciją, kaip informuoti darbuotojus apie psichologinę krizę;
11.2.6. rengti pokalbius su bendruomenėmis;
11.2.7. atlikti kitus reikiamus veiksmus.
11.3. grupė, įgyvendinusi psichologinės krizės valdymo Biržų rajono savivaldybėje plane numatytus veiksmus, ne vėliau kaip po 2 mėnesių įvertina psichologinės krizės valdymo Biržų rajono savivaldybėje veiksmų sėkmingumą ir priima reikiamus sprendimus:
11.3.1.  koreguoja psichologinės krizės valdymo Biržų rajono savivaldybėje veiksmų planą;
11.3.1.  kreipiasi pagalbos į krizių valdymo specialistus;
11.3.2. sustabdo psichologinės krizės valdymo Biržų rajono savivaldybėje veiksmus;
11.3.3. numato veiksmus susijusius su psichologinės krizės postvencija.

III SKYRIUS
FINANSAVIMAS

12. Grupės veikla, esant reikalui, yra finansuojama:
12.1. iš Savivaldybės biudžeto lėšų, skirtų krizių padariniams likviduoti;
12.2. valstybės biudžeto specialiosios tikslinės dotacijos, skiriamos Savivaldybės biudžetui visuomenės sveikatos priežiūros funkcijoms vykdyti ir kitų finansavimo šaltinių.

